﻿ECOUL HANGULUI Pagina 2 Anul VIII, nr 30 Dragii noștri cititori, Biblioteca Hangu a demarat un proiect de suflet, ce va purta titlul ”Hangu – lacrimi din adâncuri” și la care vă invit, cu mare drag, să luați parte Proiectul urmărește editarea și tipărirea unui document (carte sau broșură) cu privire la cea mai importantă și mai tristă perioadă din istoria comunei Hangu, cea a strămutării M-am oprit asupra acestui eveniment pentru că strămutarea a avut o influență covârșitoare asupra dezvoltării comunității noastre - nici o altă localitate din România nu a fost supusă unor transformări atât de profunde, așa cum a suferit comuna Hangu - dar și pentru că despre strămutare s-a scris puțin (poate și pentru faptul că atunci, le era interzis oamenilor să vorbească despre bisericile dărâmate, despre cimitire dezgropate și despre drama dezrădăcinării trăită de fiecare în parte) și, de cele mai multe ori, doar atunci când ruinele s-au ivit de sub ape, iar corespondenții unor publicații au consemnat acest fapt Proiectul își propune să adune într -un volum toate articolele de presă ce fac referiri la strămutare, toate informațiile preluate de la cei care au scris despre acele momente, dar și mărturii, fotografii și informații descoperite în timp și care au fost consemnate sporadic sau au rămas doar simple înregistrări audio Vă rog, dacă aveți informații și fotografii în acest sens, să ne scrieți pe adresa bibliotecahangu@yahoo com ”ECOUL HANGULUI” Revistă culturală și de istorie, cu apariţie trimestrială Anul VIII, numărul 27 Editată la BIBLIOTECA PUBLICĂ HANGU sub egida „ASOCIAŢIEI CULTURALE HANGU” HANGU – NEAMŢ Coperta, Grafician, Mihai Cătrună Director revistă: Prof GHEORGHE DRUGĂ Colectivul de redacţie: Bibliotecar, Liliana Pîntea - redactor-şef Prof Gheorghe Drugă Ref Ţîrdea Mădălina Ed Lupu Maria Prof Vasile Marcoci Preot Ioan Simiraş Studentă, Ana Maria Dîrțu Fotografii: sursa Internet I S S N – on-line – 2068 – 4517 I S S N – format clasic – 2068 - 4878 Telefoane de contact: Liliana Pîntea – 0731024838 Gavril Lupu – 0233/257524 Toate materialele publicate în această revistă sunt protejate potrivit Legii nr 8/1996, privind dreptul de autor și drepturile conexe Potrivit art 206 Cod Penal, responsabilitatea pentru conţinutul articolelor publicate aparţine autorilor VĂ MULȚUMIM! ECOUL HANGULUI Pagina 3 Anul VIII, nr 30 Mai aproape de Cer Mai aproape de Cer Mai aproape de Cer ARIPI SPRE LUMINĂ ”În Maică Domnului avem în cer o inima de mama, inima care s-a topit cel mai mult pentru Fiul ei și a bătut și bate ea însăși la inima Lui pentru cauza Lui, care e mântuirea noastră, căci mântuirea nu e o chestiune de justiție, ci de iubire între Dumnezeu și oameni; iubire care din partea oamenilor a devenit fierbinte și culminantă concentrându- se într-o inima de mama și manifestându-se prin ea Dumnezeu cel întrupat ține seama de această inima a Mamei, care a devenit Maică noastră, pentru că e Maica Lui Ea e darul cel mai de preț făcut lui Dumnezeu de către umanitate, dar un dar prin care Dumnezeu ne răsplătește cu nenumăratele Sale daruri “Ce-Ți vom aduce Ție, Hristoase…? Cerul Îți aduce pe îngeri, pământul Îți aduce darurile lui Dar noi, oamenii, Îți aducem pe Maică Fecioara“, canta Biserica la Nașterea Domnului „Maica Domnului premerge umanității și toți îi urmeaza” Premerge în iubire, în curăție, în apropierea de Dumnezeu Ea trece cea dintâi prin moartea pe care Fiul ei a făcut-o neputincioasă și de aceea, în rugăciunea ce i se adresează la Adormire, toți îi cer ocrotire “Întru adormire, Născătoare de Dumnezeu, lumea nu o ai părăsit ” Înălțarea ei închide porțile morții, pecetea ei e pusă pe neant E pusă de sus de Dumnezeu- Omul și de jos, de prima “făptură nouă”, înviată și îndumnezeită De aceea Maicii Domnului îi cerem incomparabil mai des decât tuturor sfinților să se roage pentru noi și pentru toți ai nostri Totdeauna, după două tropare adresate lui Dumnezeu, al treilea este adresat ei Dacă fiecărui sfânt i se dedică o zi principală în anul bisericesc pentru cinstire și laudă, Maică Domnului este lăudată în fiecare zi, deși are și câteva sărbători la fel de mari dedicate ei în mod deosebit Apoi, ei nu i se cere numai să se roage lui Hristos pentru noi, ci i se cer și ei însăși multe lucruri Ei ne adresăm cu cereri că acestea: “Tu mântuiește pe robii tăi de toate nevoile”; “Stăpână, ajută -ne, milostivindu-te spre noi”; “Aleargă, Stăpână, Născătoare de Dumnezeu, și ne izbăvește pre noi de primejdii”; „Numai la tine nădăjduiesc și alerg sub acoperamantul tău”; “Preasfanta Născătoare de Dumnezeu, în vremea vieții mele nu mă lasă pe mine, ajutorului omenesc nu mă încredința, și tu însăți mă apără și mă mântuiește” Necontenit se repetă refrenul: “Preasfântă Născătoare de Dumnezeu, mântuiește-ne pre noi!” Niciodată nu i se spune însă: “Miluiește-ne pre noi!” Prin această expresie, adresată numai lui Dumnezeu, se afirmă credință că noi depindem întru totul de milă lui Dumnezeu “Mântuiește- ne” adresat Maicii Domnului nu are sensul de mântuire, că opera înfăptuită de Hristos, ci de “scăpare” sau “izbăvire” din diferite greutăți, necazuri, primejdii, ispite, care însă au și ele o legătură cu mântuirea (…) De foarte multe ori se spune că ea ne ajută, pentru că mijloceste la Fiul ei cu deosebită eficiență “Ocrotitoare creștinilor, neînfruntată, mijlocitoare către Făcătorul neclintită, nu trece cu vederea glasurile rugăciunilor celor păcătoși, ci aleargă ca o bună în ajutorul nostru, al celor ce strigăm cu credință către tine, grăbește spre mijlocire, aleargă spre rugăciune, cea care ocrotești pururea, Născătoare de Dumnezeu, pe robii tăi” Ajutorul ei este atât de necesar, fiindcă un motiv pentru care Hristos miluiește pe cei ce aleargă la El este acela că o cinstesc pe Maica Lui ” (Pr Dumitru Stăniloaie) ECOUL HANGULUI Pagina 4 Anul VIII, nr 30 Hangu – file de istorie Hangu - file de istorie D R U M U L S P R E M A R E A U N I R E Jertfa lui Mihai Viteazul La sfîrşitul secolului al XVI- lea ţările româneşti - Ţara Românească Moldova şi Transilvania - se aflau sub dominaţia otomană care devenise tot mai apăsătoare prin sporirea obligaţiilor băneşti ce trebuiau plătite anual Porţii , dar şi prin amestecul frecvent al turcilor şi al cămătarilor turci, evrei, armeni, în numirea şi mazilirea domnilor În Ţara Românească se formase o boierime tânără, bogată şi influentă în care se remercau fraţii Buzeşti: Preda, Radu şi Stroe, banul Mihalcea , Radu Calomfirescu care puteau , prin bogăţiile lor, să recruteze oştiri proprii Această tânără boierime dorea să scape ţara de sub jugul turcesc şi să înlăture pe străinii care, infiltraţi în diferite instituţii, ale statului spoliau ţara În Apusul Europei, la îndemnul Papei şi al împăratului german Rudolf al II-lea, ia fiinţă Liga Sfântă, o alianţă a statelor creştine care urmărea reînceperea cruciadelor împotriva turcilor şi alungarea lor din Europa În aceste condiţii interne şi internaţionale ajunge domn al Ţării Româneşti , în anul 1593, Mihai Viteazul, sprijinit de boierimea ţării şi de unchiul său Iane cu mare trecere în cercurile influente din Constantinopol Ştiind de alianţa ce o pregăteau creştinii contra turcilor, alianţă la care aderase şi Sigismund Báthory, principele Ardealului, precum şi Aron Vodă, domnitorul Moldovei, Mihai Viteazul , din proprie iniţiativă, a oferit sprijinul său în lupta contra turcilor pe care-i considera duşmanul firesc şi împotriva căruia înţelegea să lupte cu toate forţele sale S-a înţeles cu Sigismund şi cu Aron vodă să înceapă răscoala împotriva turcilor în acelaşi timp Răscoala începe, concomitent, la Bucureşti şi în Iaşi, prin uciderea cămătarilor greci, evrei şi armeni chemaţi la vistieria ţării, sub pretextul că li se vor plăti toate datoriile, precum şi a oştenilor turci din cele două capitale Cu multă hotărâre oştirile celor două ţări româneşti, cuceresc raialele Giurgiu şi Brăila precum şi Ismailul în Moldova Turcii, luaţi prin surprindere, trimit împotriva lui Mihai Viteazul, oştirea tătarilor ce se afla în Banat în luptele cu armatele austriece ale lui Rudolf II Vor fi înfrânte de fraţii buzeşti în două bătălii la Stăneşti şi Şerpăteşti Mihai Viteazul trece Dunărea şi atacă toate garnizoanele otomane situate la Hârşova, Silistra, Rusciuc, Nicopole La aceste bătălii a participat şi un corp de oaste trimis de Principele Ardealului, Sigismund, sub conducerea lui Albert Kiraly Turcii pregăteau o puternică armată pentru a invada ţările române şi a le transforma în paşalâcuri În aceste condiţii Mihai Viteazul trimite o delegaţie de boieri pentru a încheia un tratat de alianţă cu Sigismund, tratat încheiat în mai 1595, un tratat umilitor pentru Mihai, aducându-l în situaţia de a se recunoaşte vasal principelui Transilvaniei Pentru moment Mihai, a acceptat aceasta cu gândul că avea nevoie de ajutorul Transilvaniei în lupta iminentă cu turcii În Moldova, Aron vodă, se gândea la o înţelegere cu turcii ceea ce a provocat reacţia lui Sigismund care intervine şi înlocuieşte pe Aron Vodă cu Ştefan Răzvan Acesta din urmă acceptă ECOUL HANGULUI Pagina 5 Anul VIII, nr 30 Hangu – file de istorie Hangu - file de istorie condiţiile puse de Sigismund care, în grandomania lui, se intitula domn al Transilvaniei, Ţării Româneşti şi Moldovei Alianţa dintre Ţările Române şi-a dovedit eficienţa în luptele contra turcilor din 1595 După cum era de aşteptat, turcii atacă cu o armată numeroasă (100 000 oşteni) Ţara Românească Mihai obţine cu armata sa de 16 000 oameni,la care se adăugau 3000 ardeleni şi un detaşament de moldoveni, la podul de peste Neajlov, la locul numit Călugăreni , o primă victorie asupra unei părţi din oştirea otomană, în data de 13 august 1595, totuşi este nevoit să se retragă înspre munţi aşteptând ajutoarele din Ardeal Odată ajunse acestea, Mihai vodă, eliberează ţara ocupată de turci, care nu se încumetă să angajeze o bătălie cu Mihai ci se retrag spre Dunăre Turcii sunt ajunşi la Giurgiu (20octombrie 1595) unde mare parte din ei sunt măcelăriţi sau se înneacă în Dunăre Luptele victorioase de la Călugăreni şi de la Giurgiu au arătat că forţele unite ale celor trei ţări pot alunga şi înfrânge armatele invadatoare fie ele şi ale unui mare imperiu cum era cel otoman Prin luptele din 1595 şi cele care vor urma Mihai Viteazul obţine practic independenţa Ţării Româneşti, turcii fiind nevoiţi să încheie pace cu Mihai, în 1597, şi să-l recunoască ca domn al Ţării Româneşti Între timp au loc schimbări în Moldova Prin intervenţia Poloniei, Ştefan Răzvan este înlocuit cu Ieremia Movilă, în 1595, protejat al Poloniei şi partizan al încheierii păcii cu turcii, care îl şi recunosc ca domn Ieremia Movilă urmărea să înlocuiască pe Mihai Viteazul cu fratele său Simion Movilă În 1597 se produc schimbări şi-n Transilvania Principele Sigismund renunţă la Transilvania în favoarea împăratului german, Rudolf II care îi oferă două ducate în Silezia, Oppeln şi Ratibor În aceste împrejurări Mihai Viteazul găseşte de cuviinţă că este de preferat o alianţă cu împăratul decât cu Sigismund care dovedise multă nehotărâre în acţiunile sale Drept urmare Mihai încheie un tratat cu împăratul Austriei, în 1598, care punea capăt tratatului umilitor încheiat cu Sigismund în 1595 Situaţia lui Mihai Viteazul devine şi mai gravă prin altă acţiune a lui Sigismund, care revine ca principe al Transilvaniei, în august 1598, dar nu peste multă vreme renunţă din nou la Transilvania, în favoarea vărului său, Andrei Báthory, cardinal în Polonia Acesta vine în Transilvania şi este recunoscut ca principe şi de Dieta Transilvaniei Noul principe transilvan era adeptul păcii cu turcii, duşman al lui Rudolf II şi urmărea să-l alunge pe Mihai de pe tronul Ţării Româneşti Schimbările din Moldova şi Transilvania puneau în pericol domnia lui Mihai şi independenţa ţării sale mai ales că şi domnul Moldovei şi Andrei Báthory îi ceruseră să părăsească ţara Om al hotărârilor rapide şi nestrămutat în convingerea lui că lupta împotriva turcilor şi a tuturor duşmanilor românilor trebuia să aibă la temeliile sale unirea forţelor militare ale celor trei ţări româneşti, Mihai vodă pune în aplicare planul său exprimat lapidar prin cuvintele: “Şi hotarul Ardealului, Moldova şi Ţara Românească pohta ce am pohtit ”, adică unirea celor trei state româneşti sub o singură conducere ECOUL HANGULUI Pagina 6 Anul VIII, nr 30 Hangu – file de istorie Hangu - file de istorie Armatele lui Mihai au intrat în Ardeal şi având alături şi pe secui întâlnesc armata lui Andrei Báthory la Şelimbăr, lîngă Sibiu (28 octombrie 1599) Victorios Mihai Viteazul va intra în Alba Iulia, capitala Ardealului, devenind şi principe al Ardealului Astfel Ardealul este unit cu Valahia (Ţara Românească) Cucerind Transilvania, Mihai Viteazul a decis unele măsuri pentru consolidarea unităţii politice dintre cele două ţări prin numirea de români în diverse dregătorii şi la unele obiective de interes mi litar S-a preocupat şi de soarta ţăranilor români iobăgiţi acordându-le unele înlesniri Un interes apartea a acordat credinţei românilor din Ardeal, ortodoxiei româneşti, înfiinţând Mitropolia Ortodoxă de la Alba Iulia, subordonată Mitropoliei Ţării Româneşti Era necesară înfiinţarea acesteia având în vedere că românii ortodocşi trebuiau să reziste ofensivei celorlalte religii din Ardeal, cele reformate şi cea catolică Acţiunea de unificare a ţărilor româneşti este continuată de Mihai Viteazul prin supunerea Moldovei, în luna mai 1600, cucerită fără luptă cu excepţia Hotinului unde era o garnizoană poloneză Cucerind şi Moldova Mihai se putea intitula domn al Ardealului, Ţării Româneşti şi Moldovei, înţelegând să le păstreze pentru el şi nu pentru Împăratul Rudolf care considera că Mihai trebuie să fie numai un locţiitor al lui, mai ales în ceea ce priveşte Ardealul Această situaţie nu va dura multă vreme fiindcă toţi cei care nu doreau unirea românilor sub o singură conducere-ungurii, imperialii, polonezii, turcii-au reacţionat cu duritate şi sinergic Disensiunile dintre voievodul român şi împăratul Rudolf, au dat curaj nobilimii maghiare din Ardeal să se răscoale şi, împreună cu Gheorghe Basta, comandantul armatei imperiale din Transilvania, să-l înfrângă pe Mihai la Mirăslău ( 18 septembrie 1600) Polonia începe şi ea actiunea pentru înlăturarea lui Mihai oferind sprijin militar lui Ieremia Movilă care este repus domn în Moldova, intrând apoi în Ţara Românească, unde este pus domnitor fratele lui Ieremia, Simion Movilă Pierderea ţărilor româneşti nu l-a demobilizat pe MihaiViteazul în ceea ce priveşte recâştigarea lor Se duce la Praga, reuşind să convingă pe Rudolf al II-lea să-l sprijine pentru recuperarea Transilvaniei Împreună cu generalul imperial Basta, înfrânge armata maghiaro-poloneză la Gorăslău (3 august 1601) Mihai era din nou stăpân peste Ardeal şi spera şi la recuperarea Tării Româneşti şi a Moldovei Mihai Viteazul, prin atitudinea fermă de apărător al intereselor româneşti era o piedică în cale realizării politicii expansioniste a Imperiului german, a Papei de la Roma, a nobilimii maghiare, a turcilor şi a polonezilor Se dorea îndepărtarea lui ceea ce s-a şi realizat prin organizarea asasinatului de pe Câmpia Turzii, de către generalul Gheorghe Basta, la 9 august 1601 Mihai Viteazul a fost ucis de duşmanii românilor pentrucă a afirmat cu tărie şi a pus în operă o idee ce a prins consistenţă ca urmare a luptelor comune ale celor trei ţări româneşti pentru conservarea lor ca state de sine stătătoare Omorându-l pe Mihai Viteazul, duşmanii românilor l-au transformat pe acesta într-un martir al neamului românesc pe altarul luptei pentru unitate naţională, iar fapta lui, realizată în anii 1599-1600, va deveni un ideal ce va mobiliza şi însufleţi generaţiile viitoare pentru a-l transforma în realitate Profesor de istorie, Gheorghe Drugă ECOUL HANGULUI Pagina 7 Anul VIII, nr 30 Evenimente locale Evenimente locale Resfințire la Biserica din satul Hangu Duminică, 26 noiembrie 2017, a avut loc, la Biserica cu hramul ”Sfinții Apostoli Petru și Pavel” – preot Ioan simiraș - slujba de resfințire a Sfintei Mese, în prezența Înaltpreasfințitului Teofan, Mitropolit al Moldovei și Bucovinei și a unui sobor din care au făcut parte: Arhim Vichentie Amăriei, stareţul Mănăstirii Secu, Pr Ion Vicovan, decanul Facultăţii de Teologie Ortodoxă din Iaşi, Pr Ionel Cuţuhan, Protoiereul Protopopiatului Ceahlău, şi preoţi din parohiile din vecinătate Pe IPS Teofan, l-au întâmpinat cu flori și zâmbete elevii claselor a III-a și a IV-a, Școala Hangu și mulțimea adunată cu acest prilej special După slujba de resfințire a Sfintei Mese, Mitropolitul Moldovei și Bucovinei a oficiat Sfânta Liturghie În cuvântul rostit în cadrul ceremonialului liturgic, ierarhul a vorbit despre importanța bogăției materiale în viața creștinului Înaltpreasfinția Sa a spus că din acest punct de vedere ”oamenii din lume, mirenii, se împart în două categorii: prima categorie e formată din cei care-şi folosesc averea pe care o câştigă cinstit pentru trebuinţele proprii, dar arată şi milostenie, pe de o parte, şi credinţă în Dumnezeu, pe de altă parte Cea de-a doua categorie de oameni îşi câştigă averea necinstit şi nu o împart cu milostenie la cei care au nevoie, se închină în faţa ei şi se tem ca nu cumva să se diminueze Referitor la oamenii din cea de-a doua grupă, Mântuitorul spune în Evanghelie că este foarte greu ca ei să se mântuiască Dumnezeu a rânduit ca cei mai mulţi dintre creştini să fie oameni de familie, iar aceştia sunt chemaţi să gestioneze corespunzător bunurile materiale pe care le au, fără să le ocupe toată inima lor Un cuvânt înţelept spune: «Omule, pe cine ai în inima ta, acela este dumnezeul tău!», a adăugat Părintele Mitropolit De asemenea, Mitropolitul Moldovei şi Bucovinei a oficiat o slujbă de pomenire pentru preoţii care au slujit de-a lungul timpului în Parohia Sfinţii Apostoli Petru şi Pavel din Hangu Slujba arhierească de ieri a prefaţat debutul aniversării a 100 de ani de la prima sfinţire a bisericii parohiale din satul Hangu Sfinţirea locaşului de cult a avut loc în 29 iunie 1918, în timpul păstoririi Înaltpreasfinţitului Părinte Pimen Georgescu, Mitropolitul Moldovei şi Sucevei La finalul slujbei, IPS Teofan l-a hirotesit iconom stavrofor pe preotul paroh Ioan Simiraș, cunoscut pretutindeni ca un preot de o smerenie și de o modestie aparte care, prin dăruirea, seriozitatea, răbdarea și blândețea sa, a încercat să le insufle enoriașilor modelul creștinului adevărat, pentru care fiecare slujbă, fiecare Sfânt Maslu, oficiate în sfânta biserică sau în afara sfântului lăcaș, nu sunt altceva decât întâlnirile noastre cu Dumnezeu, pentru care ar trebui să ne pregătim spiritual, cu teamă și cu smerenie Părintele Ioan nu este doar un mare iubitor de copii, așa cum o demonstrează frumoasa familie Simiraș, ci și un preot plin de har, așa cum îl știu toți oamenii aflați în suferințe sufletești sau trupești, care i-au cerut să se roage pentru ei și care mărturisesc, cu mare bucurie, dar și respect și pioșenie, că rugăciunile părintelui Simiraș au fost ascultate ECOUL HANGULUI Pagina 8 Anul VIII, nr 30 Interviuri Interviuri ”Nimic nu te ajută mai mult să devii un om învățat, decât cititul cărților” Doamna învățătoare Iuliana Gheorghieș este un alt dascăl de elită, din generația de aur a cadrelor didactice ale Școlii Hangu Cu respect, cu prețuire și aleasă considerație îi spun ”doamna mea învățătoare”, pentru că ea m-a învățat să citesc, să scriu și a pus umărul la ceea ce am devenit astăzi Poate că nu am reușit să fiu mereu așa cum ar fi vrut dumneaei, poate că uneori am șchiopătat și ca orice copil, am avut și eu momentele mele în care am fost neascultătoare, dar astăzi îmi cer iertare, îi mulțumesc, din inimă, pentru tot și îi doresc sănătate și numai bucurii Doamna Iuliana a fost o învățătoare de excepție, extrem de exigentă și obiectivă, o învățătoare care nu lăsa nimic la voia întâmplării, aproape perfecționistă, cu un tact pedagogic extraordinar, știind de fiecare dată, când și cum să își motiveze elevii să dea tot ce au mai bun, să se autodepășească De o eleganță aparte, nu lăsa niciodată să se vadă acest lucru la orele de curs, pentru că mereu purta un halat albastru, cu margini roșii și, îmi mai amintesc un amănunt, mereu avea unghiile vopsite cu lac roșu Râdea rar, dar din toată inima și zâmbea doar atunci când răspunsurile noastre erau de nota 10 Era dependentă de muncă, uneori, în pauză, se așeza la catedră și croșeta Ne îndemna mereu să citim și să iubim cărțile și a fost atât de convingătoare, încât, în clasa a II-a, cu primii mei bani primiți de la tata, mi-am cumpărat ”Fefeleaga și alte povestiri” și plângeam de fiecare dată când o reciteam Doamna mea învățătoare a fost și a rămas pentru mine un model de corectitudine, de ordine și de moralitate De dragul nostru, al cititorilor acestei reviste, a acceptat să ne spună câte ceva despre domnia sa: ”M-am născut în comuna Hangu, din părinți: Maria și Ion Tatăl meu era tâmplar, iar mama, casnică, foarte înțeleaptă M-am bucurat de o copilărie fericită, cu niște părinți protectori care mi-au dat o bună educație, bazată pe cinste, onoare, bun simț și o disciplină liber consimțită Îmi aduc aminte, cu drag, de năzbâtiile pe care le făceam, împreună cu cele 6 surori ale mele și cu cei 2 frați Cele mai frumoase erau sărbătorile, pentru că atunci părinții ne cumpărau noutăți, dar nu pot uita nici cozonacii mari, pufoși, abia scoși din cuptor și gustul extraordinar al borșului de găină Îmi amintesc cum, copil fiind, în ajunul unei Sfinte Învieri am spart toate ouăle (80 de bucăți) dintr-o putină, pe care am vrut să o ridic și am rămas doar cu cercul în mâini Mama m-a certat, dar m-a iertat un pic mai târziu Era frumos vara, când ne duceam la fân, la Bolătău, chiar dacă trebuia să mergem 4 km pe jos, cu mâncarea în spate Atunci nimic nu mi s părea greu Părinții mei, învățați cu munca, ne-au educat în același spirit, iar ceea ce am devenit datorez, în primul rând, educației primite în familie Clasele primare le-am terminat în sat, iar după aceea am învățat la Grințieș, inclusiv trimestrul I, din clasa a VII-a, după care am continuat cursurile la Borca, până la absolvirea Liceului ”Mihail Sadoveanu”, unde am avut o suită de profesori de elită, printre care amintesc: profesorul Gheroaie, profesorul Codrescu, profesoara Gheorghiu Emilia – diriginta mea, profesorii Fânaru Ion și Cicerone Gheorghiu Anii de liceu au fost frumoși, însă cu multă muncă și seriozitate, petrecuți în spiritul respectului, al credinței, al bunului simț ECOUL HANGULUI Pagina 9 Anul VIII, nr 30 Interviuri Interviuri După terminarea liceului, am continuat studiile la Institutul de 2 ani de Învățători – Bârlad După absolvire am fost numită profesor la Școala Generală Hangu, unde, timp de 7 ani, am predat limba franceză, limba rusă și am condus ansamblul coral pentru că era lipsă de profesori În această perioadă am fost și diriginta unor elevi, care au devenit personalități importante: Manolache Ion – profesor de geografie și director al Școlii Hangu, Lupu Gavril – secretar al comunei și mai apoi primar al Comunei Hangu, Caia Neculai – învățător, Amariei Vasile – învățător Modelele mele în viață au fost, în primul rând, părinții, pe care i - am respectat ca pe niște icoane, la fel și frații mei și doamna mea învățătoare – preoteasa Ana Vlad Mi-am dorit dintotdeauna să devin învățătoare sau educatoare, pentru că am iubit și iubesc enorm de mult copiii Dacă ar trebui să îmi aleg din nou, o meserie, aș alege tot profesia de dascăl, deși aș fi preferat-o și pe cea de ofițer, pentru disciplină și onoare Cel mai important lucru, atunci când ești dascăl, este să iubești copiii, să fii obiectiv și să ai tact pedagogic, intuiție și măiestrie pedagogică Nu oricine poate profesa această meserie În cariera mea am respectat atât copiii, cât și părinții, vorbindu-le frumos, tratându-i diferențiat, după capacitatea fiecăruia și de aceea m-am bucurat de respect din partea lor Fiecare copil este o individualitate, o personalitate bine definită și fiecare are un talent înnăscut Aș vrea să cred că am reușit să le descopăr aceste talente ascunse și să îi tratez ca atare Ca în orice domeniu de activitate, există și persoane preferate, însă nu le-am arătat niciodată pentru a nu pune în dificultate pe ceilalți elevi Sunt mândră că foștii mei elevi au ajuns ingineri, profesori, învățători, educatoare, asistente medicale, oameni de afaceri și, nu în ultimul rând, bibliotecare Cel mai mult îmi plăcea, la orele de curs, partea umană: limbile străine, româna, geografia, muzica Nu pot să trec cu vederea faptul că, începânt din clasa I și până am ieșit la pensie, mai mult decât o viață de om, am fost colegă și prietenă cu Natalia Moroșanu O pritenie adevărată, fără ”vacanțe”, care durează și acum, pentru că am cultivat această relație extraordinară, împreună Unul dintre cele mai frumoase mome nte din viața mea a fost atunci când am adus-o pe lume pe Claudia, când s-au născut cele două nepoate: Mihaela și Angela, dar cea mai mare satisfacție a fost când s-a născut strănepoata Carolina, și am devenit străbunică Claudia a fost un copil foarte cuminte și sârguincios, a învățat mereu bine și a ajuns inginer constructor, la fel ca soțul ei Mihaela – nepoțica mai mare și-a urmat părinții și a devenit, la rândul ei inginer constructor și, ca să păstreze tradiția, soțul ei este tot inginer constructor, iar Angela este studentă la psihologie, la Cluj Pasiunea mea e munca, de orice fel Fiind pensionară citesc, văd filme, lucrez lasetă, ascult muzică, care e ca un pansament pentru suflet și merg la biserică Am căutat să alung singurătatea, găsind diferite preocupări și gândind pozitiv Închei, dorindu-le cititorilor acestei reviste, multă sănătate, îndemnându -i să fie buni, iar dacă nu pot să facă bine, măcar să nu facă rău, să citească, să ia ce-i mai bun din ceea ce îi înconjoară și să îi îndrume și pe alții către cărți și lectură, pentru că nimic nu te ajută mai mult să devii un om învățat, decât cititul cărților ” ECOUL HANGULUI Pagina 10 Anul VIII, nr 30 Invitație la lectură Invitație la lectură I S T O R I A H A N G U L U I Editura Cetatea Doamnei, a scos de sub tipar, la finele lunii august 2017, un alt volum semnat Gheorghe Drugă - "Moșia sau Domeniul Hangu" - Studii Cartea, de o valoare inestimabilă, numără 406 pagini și ne "vorbește" în cele 9 capitole, cu zeci de subcapitole, despre : ”Primii proprietari”, ”Cei dintâi mari boieri stăpânitori ai Hangului”, ”Cantacuzinii din Moldova și cum au ajuns proprietari ai Hangului”, ”Marii Boieri Sturza”, ”Domnitorii Sturza și Smaranda Sturza doamna, proprietari pe Domeniul Hangului”, ”Legende de pe Moșia Hangului”, ”Moldova și… Hangu , în ”Calea răutăților” , ”Satul stejarul Farcașei și vecinătățile” Domnul profesor este un adevărat cronicar al zilelor noastre, un narator de excepție Această carte este foarte ușor de lecturat, deși conține foarte multe informații, adunate în zile și nopți întregi de muncă, pentru a le așeza pe hârtie și pentru a le transforma într-o poveste, o poveste în care autorul stă de vorbă cu cititorul și îi lasă, uneori, posibilitatea de a concluziona singur anumite situații Talentul de povestitor strălucește, așa cum se întâmplă atunci când scrie despre plutași : ”Meseria de plutaș era grea și implica și riscuri, însă aducea venituri mai mari decât alte activități Plutașii sunt, practic, primii lucrători salariați pe Valea Bistriței ” sau în subcapitolul ”Mormântul țuțuianului și casa prințului”: ”Din vremuri străvechi și până în timpurile moderne, dinspre Ardeal, plecau oierii cu turmele lor spre răsărit, treceau munții dintre Ardeal și Moldova, pe cărări și poteci sau prin trecătorile deschise de apele curgătoare, spre pășunile sau luncile Siretului, Prutului și Nistrului și chiar dincolo de acest râu, în Transilvania ” și devine greu de egalat atunci când ne povestește ”Legendele Moșiei Hangu”: ”Demult, de când hoardele migratoare pornite dinspre răsărit au năvălit și prin ținuturile locuite de români, jefuind, arzând și omorând, o femeie foarte bogată, din acele locuri, și-a luat bogățiile și s-a retras din calea năvălitorilor, în pădurile și coclaurile de la poalele muntelui Ceahlău ” (Legenda satului Audia (2) Acest volum, deși este plin de informații și date ce fac referire la anumite perioade istorice, este ușor de citit pentru că domnul profesor Gheorghe Drugă se adresează direct cititorului, pe un ton aproape familial În cuvântul de introducere la Capitolul IX, respectiv ”Stejarul Farcașei și împrejurimile”, autorul afirmă : ”Biruit-au gândul”, după expresia cronicarului, să dezvolt acest studiu ( referitor la acest capitol), văzând încercările fratelui meu, Ioan Drugă, de a aduna date despre sat, despre familie Așacă, într-o anumită măsură, pot spune că i se datorează hotărârea de a scrie studiu acesta așa cum îl aveți în față și adaugă ”Tuturor celor ce vor citi, sănătate!” La finalul cărții, domnul inginer Viorel Nicolau scrie, cu privire la acest volum: ”Umorul, ironia fină și hotărârea autorului răzbat din rândurile cărții de la început la sfârșit Datoria de profesor, de istoric este pe deplin asumată”, Domnul profesor Gheorghe Drugă a adunat informații despre istoria acestor locuri, mai întâi pentru susținerea lucrării de grad, dar studiile domniei sale nu s-au oprit atunci și acolo, ci au continuat mereu, până când în anul 2007, tot la editura Cetatea Doamnei, vede lumina tiparului volumul "Istoria Hangului", o carte de o importanță covârșitoare pentru comuna Hangu Despre importanța cunoașterii istoriei unei localități, domnul profesor precizează, în ”Introducerea” volumului ce numără 255 pagini: ”Istoria unei localităţi sau unei regiuni este parte inseparabilă a istoriei unei ţări sau unui popor Aducerea la lumină a faptelor şi evenimentelor petrecute în spaţiul restrâns al unei localităţi, con tribuie la îmbogăţirea conţinutului istoriei naţionale, arătând, în acelaşi timp, specificul localităţii, aportul locuitorilor din acel spaţiu la dezvoltarea societăţii şi, totodată, modul cum s-au răsfrânt evenimentele din istoria poporului şi care au fost consecinţele acestora asupra localităţii respective Scrierea istoriei locale prezintă o importanţă deosebită având în vedere rolul ce-l are istoria în a cosemna fapte şi ECOUL HANGULUI Pagina 11 Anul VIII, nr 30 Invitație la lectură Invitație la lectură evenimente, în a pune în valoare tradiţia locală, care, altminteri, se pierd sau rămân necunoscute Cunoaşterea activităţii înaintaşilor, a idealurilor sau a suferinţelor lor, pot constitui suportul moral al actelor şi faptelor noastre, putând înţelege mai bine direcţiile specifice ale dezvoltării localităţii şi evoluţiei comunităţii locale, precum şi a raţiunilor care au stat la baza elaborării acestor direcţii […] Istoria locală este necesară şi trebuie cunoscută deoarece aşa se poate ajunge la perceperea psihicului şi personalităţii locuitorilor Faptele şi evenimentele trecutului, tradiţiile şi credinţele strămoşilor, s-au impregnat durabil şi ireversibil, dând naştere sau influenţând mentalităţile contemporane ” Sunt puține localități care se pot mândri cu astfel de lucrări istorice extrem de bine documetate, ce conțin, pe lângă informații foarte importante despre comuna Hangu, în anumite perioade istorice și anexe cu tabele nominale, extrase din arhive, fotografii vechi, hărți și documente privind participarea hanganilor la evenimentele istorice ce au marcat profund existența poporului român, de aceea îi mulțumim, din toată inima, pentru eforturile făcute pentru a scoate la lumină istoria hanganilor, din cele mai vechi timpuri, cu atât mai mult cu cât, dumnealui este născut în comuna Farcașa Bibliotecar, Liliana Pîntea In memoriam In memoriam In memoriam AUREL DUMITRAȘCU S-a născut pe 21 noiembrie, 1955, la Borca, Neamț, într-o zi mare: Intrarea Maicii Domnului în biserică A fost cel mai bun student al Facultății de Filologie din Iași, simțindu-se excelent în postura de student, pentru că i-a dat libertatea să jongleze cu multele si profundele sale lecturi Talentul său literar a fost dublat și de o intransigență incomodă pentru mulți A murit la 35 de ani, pentru că nu a putut să tacă într -o societate în care se punea pumnul în gură Nu a terminat ce avea de spus nici în plan cultural, nici în plan social A scris enorm până la data morții și i-au rămas multe proiecte nefinalizate Insufla tuturor o stare de curățenie morală Pe noi, cei care pierdeam cărarea, ne aducea pe drumul cel bun, făcându-ne să ne rușinăm S-a luptat cât a putut cu ” sufletele moarte” ale epocii ceaușiste Nimeni nu știe cât a suferit fizic, sufletește, din cauza ororilor la care am asistat cu toții A fost pe rând profesor la Borca, muzeograf la Muzeul de Artă Piatra Neamț, inspector la Inspectoratul pentru Cultură Piatra Neamț În afară de poezie, a tradus din limba franceză și a fost publicist În luna septembrie, 1990, spunea că-și ia concediu și vine acasă să scrie o carte Făcându-i- se rău, a ajuns la Spitalul Fundeni din București, unde a și murit I s-a ascuns tot timpul diagnosticul real Ultima poezie, dictată de pe patul de spital este: ”Alții o duc mai rău și trăiesc mai mult/ să vadă soarele cum răsare (Dacă eu/ mai bine o duc voi muri timpuriu…?)/ Și cîți ani cu lama aceasta am umblat/ ( și ) alții, citind rău credeau că sînt/ sentimental (un poet de la est)- și/ dacă lama care hăcuiește creierul/ meu e un sentiment stupid atunci/ sînt un sentimental și nu întâmplător pe balcon seara mă gândesc la / scriitorul Mishima ” Nu avea nimic de ascuns Dintre cărțile sale, amintesc: ” Carnetele maro ”, volumul ”Frig”, ”Mesagerul”, ”Biblioteca din Nord” Bibliotecar, Iolanda Lupescu ECOUL HANGULUI Pagina 12 Anul VIII, nr 30 Ecouri de suflet Ecouri de suflet Satul – un mic colț de Rai “Veșnicia s-a născut la sat!”, spunea marele poet, Lucian Blaga Ce ar fi lumea noastră de astăzi fără satul românesc? Ar fi doar un vid sufocant, o mare de oameni lipsiți de esență, de rost, de simțire Nu ar fi nimic, căci viața fără satul nostru drag, nu ar avea sens La sat toată viața noastră este diferită Pe acele meleaguri minunate, care îți taie respirația cu peisajele de basm, timpul trece altfel Parcă e o clepsidră mai mare și este mai mult nisip acolo, care se scurge târâș-grăbiș, căci nu are vreo grabă Ziua nu mai fuge așa repede de oameni, chiar dacă e iarnă și este mai scurtă Parcă reușești să faci tot ceea ce ți-ai propus și îți mai rămâne și timp liber, spre deosebire de viața din oraș, unde timpul trece cu o viteză uimitoare La sat, oamenii parcă simt altfel Și cei mici, dar și cei mari se bucură de fiecare dar al naturii, căci ei nu cred în zile proaste sau bune, ci în bunăvoința “celui de Sus”, căci tot timpul este “așa cum a vrea Domnul!” Oamenii satului primesc fiecare zi așa cum este ea dată și nu încearcă să înțeleagă de ce e așa, când putea fi altfel Dacă plouă, “face bine la pământ”, dacă e furtună, se roagă la Dumezeu , căci “păcatele sunt mari”, dacă ninge, se bucură și ies la joacă cu copiii lor, chiar dacă au de deszăpezit drumurile sau treburile decurg mai greu Nimeni nu se plânge de nimic, spre deosebire de oamenii orașului, care dacă plouă, îi udă, dacă ninge, vor vară, că e prea frig, dacă bate vântul, nu pot ieși din casă căci răcesc sau li se usucă pielea Oamenii satului nu așteaptă să primească ceva de-a gata: dacă s-a stricat ceva, repară, dacă au nevoie de ceva, rezolvă, dacă au vreo neputință, au multă credință și biruiesc prin optimismul lor Nu sunt obișnuiți cu “butonul magic”, care le rezolvă pe toate Poate veți spune că viața la țară este grea, dar ei, oamenii frumoși, vor spune ca este frumoasă și atât Căci ei nu se plâng așa gratuit, cum sunt învățați oamenii orașului Dacă vor căldură, se duc după lemne și le crapă, pentru a avea lăptic, brânzică și smântână, stau zile întregi pe dealuri și fac fân, pentru a asigura hrana animalelor, dacă vor să facă ceva, muncesc pentru a obține, nu așteaptă să le dea cineva ceva Toată munca pe care o fac nu este o corvoadă pentru ei, este treaba lor zilnică, pe care o realizează fără vreun sentiment de obligativitate Oamenii satului, de sărbători, nu vor meniuri sofisticate; sunt extrem de fericiți cu mămăliguța lor, cu sărmăluțe și smântână proaspătă, cu fragedele cornulețe și sărățele, cozonacul pufos și aromat; cu miel sau porc, depinde de sezon, un pește și multă, multă voie bună! Acești oameni minunați ai satului au o credință așa de mare încât îi inundă, scăldându-și atât sufletul, cât și mintea în iubirea lor pentru Dumnezeu Duminică de duminică merg în lăcașul Domnului, unde stau smeriți și se roagă nu doar pentru ei, ci pentru întreaga comunitate Cinstesc memoria rudelor plecate dintre noi cu fiecare gest și fiecare gând, demonstrând că sunt un izvor de bunătate și recunoștință Pentru ei, sărbătorile sunt importante și le petrec așa cum i-au învățat bunicii, ducând tradițiile mai departe Ne apropiem de Crăciun, magica sărbătoare a Nașterii Domnului nostru Iisus Hristos Ce imagine are această sărbătoare în oraș și ce diferit este privită în lumea satului Da, nu au luminițe colorate care să le împodobească ulițele, însă auzi glasuri vesele de copii și poezioare cântate cu mult patos Fiecare casă în parte decorează satul, iar oamenii îi dau viață Da, dragii mei, satul prinde viață, căci este însuflețit de fiecare sătean în parte Clinchete de zurgălăi îți picură în auz, mirosul de cozonaci ECOUL HANGULUI Pagina 13 Anul VIII, nr 30 ngu Ecouri de suflet Ecouri de suflet rumeniți îți dă târcoale, hogeagurile ce pufăie și fulgii de nea ce dansează frenetic prin văzduh, completează imaginea satului cuprins de febra sărbătorilor Copii își pregătesc colinda, transmițându- le celor ce îi ascultă "vestea minunată" Mari sau mici, îmbujurați, plini de bucurie, cântă din tot sufletul lor, boț de puritate și bunătate Înainte, primeau bucuroși covrigei, mere și nuci sau prăjituri gătite cu drag de gospodine Acum, lucrurile s-au mai schimbat: se dăruiesc și bani, însă nu cred că acesta este motivul pentru care copiii merg să colinde satul în lung și în lat Este un impuls, un sentiment frumos ce te îndeamnă să bați la ușa oamenilor an de an și să lași acolo câte o bucățică de suflet, nu o obligație sau o dorință de a strânge bani Aceste lucruri superficiale doar ni se par importante, căci în esență, sentimentele primează Însă, până și imaginea satului s-a schimbat foarte mult: acum pare mai trist ca niciodată, căci i se închid școlile din cauza lipsei elevilor, căminele culturale, unde se făceau baluri, nunți și multe alte petreceri frumoase, se dărâmă, cimitirele cresc, iar numărul locuitorilor tot scade, căci tinerii noștri fug în alte țări pentru a-și câștiga existența Trăim vremuri grele, dragii mei, iar satul nostru plânge și suspină Nimeni nu îl mai ajută să crească, se simte tot mai singur și tot mai trist Unde sunt horile de altădată, tinerii frumoși îmbrăcați în straie sărbătoare, bunicii fericiți Unde a dispărut acea tihnă sufletească? Astăzi, satul nu mai este ce a fost: oamenii trebuie să se împartă între locul de muncă, care de cele mai multe ori se află la o distanță destul de mare de casă, și treburile gospodărești A mai dispărut din tihna aceea de altădată, tinerii pleacă sau își doresc cu ardoare modernitatea, viața, într-adevăr, pare mai grea Cu toate acestea, satul încă pare a fi un alt tărâm, fără grabă, fără limite; un loc veșnic frumos și primitor, ce te îmbrățișează cu drag și îți este recunoscător de fiecare dată când îți aduci aminte de el Asociez satul cu imaginea bunicilor noștri dragi, care ne așteaptă cu lacrimi în ochi și ne răsfață cu tot ce pot ei, de fiecare dată când le călcăm pragul Dragii mei, mai ales acum, în aceste vremuri tulburi, nu uitați de locurile noastre, fără de care nu am exista Nu dați uitării tradițiile și vechile credințe, căci numai prin ele trăiește spiritul nostru românesc și numai prin ele supraviețuim noi, ca popor Satul este originea noastră, de acolo venim și tot acolo ajungem, oriunde am pleca, căci rădăcinile sunt puternice și nu le va tăia nimeni și nimic Satul este Raiul nostru, colțul plin de tihnă în care sufletul se reculege, se odihnește, se pregătește pentru luptele zilnice Acolo e locul în care imaginea bunicilor noștri va dăinui pentru totdeauna; e colțul acela retras de lume în care simți mângâierile mamei și vorbele calde ale tatălui Satul nostru drag a fost și va fi muza multor scriitori, căci niciodată nu se va scrie îndeajuns de mult despre el; este un subiect inepuizabil și totuși atât de special Pentru mine, satul meu miroase a copilărie, a fericire și a eternitate Doar aici pot fi eu însămi; acest colț de Rai îmi dă o energie și o stare de bine, pe care nu o voi căpăta niciodată din alte l ocuri; aici simt mai intens, trăiesc, nu doar îmi târâi existența pe acest pământ Niciodată nu voi renunța la satul meu cel drag, căci aș renunța la mine și aș deveni o umbră, o existență fără sens, o biată ființă lipsită de umanitate Satul este conexiunea noastră veșnică cu natura; el ne însuflețește și ne determină să fim mai buni în fiecare zi, să nu ne rupem de credințele noastre! Prin existența lui, trăim și noi "Veșnicia s-a născut la sat!" OMUL s-a născut la sat, întreaga lume a văzut lumina zilei pe aceste plaiuri binecuvântate! Ana-Maria Dîrțu ECOUL HANGULUI Pagina 14 Anul VIII, nr 30 Micii scriitori Micii scriitori Micii scriitori Micii scriitori Legenda Lacului Izvorul Muntelui Acum mult timp, Cerul era un loc fericit Soarele și Luna erau mereu acolo, împreună, îmbrăcați în cele mai frumoase și mai strălucitoare haine, țesute doar din aur și argint și toate stelele le țineau companie, într-o petrecere nesfârșită Soarele era foarte grijuliu cu tot ceea îl înconjura și când vedea că ceva nu mergea bine, punea repede o săgeată aurită în arcul său și pedepsea, astfel, vinovatul Soarele era un tânăr de o frumusețe rară, mereu vesel și pus pe glume, de aceea Luna s -a îndrăgostit de el, atât de mult încât tot timpul stătea în preajma lui și îl urmărea ca o umbră Cum el vorbea aproape tot timpul despre dragoste, ea credea că e la fel de îndrăgostit, însă Soarele nici nu se gândea la ea, el doar zâmbea, când și ea zâmbea și chiar dacă Luna se îmbrăca cu cele mai strălucitoare rochii și își prindea în păr steluțe sau fluturi argintii, el se uita mereu în altă parte, spre o constelație îndepărtată Nu era nimic special în acea ”Lume plină de lumină”, nimic decât o tânără stea, frumoasă asemenea luceferilor, o stea ce se numea Bistrița, care era și ea îndrăgostită de Soare atât de mult, încât mai bine s-ar fi transformat într-o stea căzătoare și ar fi murit, decât să nu-l mai vadă Visa cu ochii deschiși că mândrul Soare îi culege în diminețile de vară, mari picături de rouă pe care le transformă în nestemate și i le oferă drept bijuterii Zile în șir și-a tot imaginat Bistrița cum Soarele se îndrăgostește de ea, până când, într-o dimineață, Soarele a ieșit, vesel, în întâmpinarea ei, cu un colier din fluturi în toate culorile curcubeului și a rugat-o să se căsătorească cu el Bistrița a încremenit și a rămas fără grai Soarele a zâmbit ștrengărește, a prins-o de mână și a rămas uimit la rândul lui când a văzut că Bistrița roșește de sfială, de emoție și de drag Soarele o lua cu el peste tot și erau nedespărțiți, cât era ziua de lungă Luna i-a văzut împreună și atât de mult s-a întristat și a plâns, încât lacrimile au șters strălucirea ei argintie și i-au brăzdat adânc chipul Săptămâni întregi a stat închisă în castel și a refuzat să mănânce, până când s-a hotărât să cheme, din adâncurile întunericului, trei duhuri rele, cărora le-a cerut să o ajute să o pedepsească pe Bistrița, deși era nevinovată Duhurile s-au tot gândit și s-au tot gândit și, într-un tâziu, au luat o hotărâre pentru care i- au cerut în schimb cel mai costisitor preț pe care îl putea plăti Luna – să se ivească în toată splendoarea ei, doar în câteva nopți dintr-un an și să nu se mai întâlnească niciodată cu Soarele, devenind astfel Felinarul Întunericului Soarele și Bistrița s-au pregătit de nuntă Bistrița i -a prins Soarelui la rever un trandafir strălucitor, auriu, cu un fluture uriaș, cu aripi dantelate din mătase argintie, iar Soarele i-a împletit Bistriței, în taină, o cununiță din flori de colț, pentru că știa că le adoră și i-a prins- o în păr Bistrița era atât de frumoasă; în părul ei lung, castaniu, cununița din flori de colț era ca un vis catifelat Luna, numită acum și ”Felinarul Întunericului”, a fost și ea invitată la nunta Soarelui cu Bistrița, ce se desfășura pe norii care au împrumutat din culorile curcubeului și a încercat să se ascundă după arcadele de crini albi, parfumați, apropiindu-se tiptil de frumoasa mireasă, când Soarele vorbea cu un luceafăr A rostit, în șoaptă, câteva cuvinte și a aruncat la picioarele tinerei fecioare, o urnă plină cu cenușă Bistrița a strigat, surprinsă și speriată, dar Soarele nu era atent… Imediat s-a deschis în fața ei un hău, iar ea a alunecat, lăsând o dâră de lumină aurie în urmă și a căzut în gol, ECOUL HANGULUI Pagina 15 Anul VIII, nr 30 Micii scriitori Micii scriitori Micii scriitori Micii scriitori oprindu-se pe vârful unui munte foarte înalt Soarele a simțit imediat că ceva ciudat s-a întâmplat cu mireasa lui mult iubită Speriat și buimăcit se uita în toate părțile, căutându-și mireasa Steaua Albă, prietena cea mai bună a Bistriței, l-a strigat și i-a povestit, înspăimântată și cu lacrimi în ochi, cum a dispărut Bistrița, înghițită de un hău, care s-a închis fără să lase vreo urmă Erau cu toții îngoziți, însă nimeni nu știa cine pusese la cale această nenorocire Zadarnic a încercat Soarele să caute măcar un semn și să plece pe urmele Bistriței Acesta s-a închis imediat după ce a înghițit-o, ca și cum nimic nu s-ar fi întâmplat În momentul în care a atins pământul, Bistrița s-a transformat în apă și a început a curge, uneori lin, alteori repede, prin locuri niciodată știute, uneori speriată, alteori resemnată, dar mereu încăpățânată să-și vadă iubitul Stăpână încă pe forțele răului, Luna a poruncit brazilor, de pe malurile Bistriței, să crească atât de înalți, încât nici ea să nu-l poată vedea pe Soare și să se bucure de căldura lui, nici Soarele să n-o poată zări pe Bistrița și să-și potolească dorul de ea Soarele a căuta-o pretutindeni pe Bistrița și mâhnit și trist s-a ascuns după nori și a refuzat să-și mai arate strălucirea și frumusețea Până când, într-o zi, un nor s-a destrămat, iar el a zărit, pe pământ, un râu ce curgea zbuciumat, mereu ivindu-se dintre uriașe păduri de brad, învolburându-se atunci când nu-l putea zări și atunci a înțeles că acest râu era Bistrița și îl căuta De dorul ei, dar și pentru că voia să îi arate că nimeni și nimic nu o va înlocui în inima lui, Soarele i-a împrumutat Bistriței, din culoarea lui, făcând-o să strălucească, atunci când ieșea dintre hățișuri Apa ei scăldată în lumina soarelui strălucea atât de tare, încât muritorii i -au spus ”Bistrița aurie” În fiecare zi Bistrița, tristă și cu sufletul pustiu, alerga printre văi și munți, căutând Soarele Era atât de supărată, încât nici noaptea nu se putea odihni și mereu se ruga să se întâmple ceva, orice, doar să n-o mai doară sufletul de dorul Soarelui, până când unei Zâne ce locuia în pădurile din apropiere și îi știa zbuciumul și durerea, pentru că o vedea în fiecare zi, i s-a făcut milă de ea și-a aruncat vălul de care nu se despărțea niciodată, iar acesta s-a transformat, peste noapte, într-un baraj Apele Bistriței aurii s-au tot adunat, formând un lac uriaș, mângâiat, cât e ziua de lungă de razele iubitoare ale Soarelui Bistrița era acum aproape fericită, pentru că își întâlnea în fiecare zi iubitul, iar razele lui o sărutau, în zilele senine, când se trezea și o alintau, îmbrăcând-o în lumini aurii și roșii, când Soarele asfințea Când a văzut Luna că o parte din blestemul ei fusese distrus și că Bistrița se întâlnește mereu cu Soarele, iar acesta își lasă chipul strălucitor să alunece peste albastrul apelor, a aruncat, plină de furie, o piatră din coroana-i argintie și piatra s-a transformat într-un munte foarte înalt, numit Ceahlău, care-și oglindește involuntar, măreția, în apele Lacului Izvorul Muntelui, pe care muritorii îl numesc și ”Lacul de lacrimi” pentru că a luat ființă din lacrimile pline de dor ale Bistriței, dar și din lacrimile amare ale oamenilor care au fost nevoiți să fugă din calea apelor care înghițeau totul Nu e zi senină în care Ceahlăul să nu fure , oglindindu-și măreția, o parte din apele ”Lacului de lacrimi” - ale Bistriței - iar Bisrița să nu ofteze, tristă și necăjită, de dorul Soarelui Când plouă și nori mari și grei se așază îndrăzneți, în fața Soarelui, apele lacului se întunecă, se învolburează și se răzvrătesc, purtând spre mal oftatul adânc și dureros al Bistriței și dangăte triste de clopot Andreina Bostan, clasa a IV-a